Han begynte å spille obo som 10-åring og ble profesjonell musiker alt som 15-åring da han ble solooboist i Trondheim Symfoniorkester og etter hvert også i Trondheim Kammerorkester. I 1958 flyttet han til Oslo og begynte i orkesteret ved Den Norske Opera da operaen begynte sin virksomhet i 1959. Fra 1965 var han i en årrekke alternerende solooboist i Oslo Filharmoniske Orkester. Han har jevnlig vært solist med Oslo Filharmoniske Orkester, Kringkastingsorkestret og andre norske orkestre. Han har dessuten vært med å starte flere treblåserensembler.